Triple O's by White Spot@沙田
3/4/2011 19:00
Triple O's俾我嘅印象係一個漢堡包餐竟然要成七十蚊,有乜咁富貴呀﹖ 咁多間分店都有一百個好評,咁厲害﹖ 你買我買做半價買現金券團購,第一時間去試下。
燒牛肉漢堡
包包夾住高貴嘅燒牛肉,配甜甜酸酸有啲似沙律醬、芝士嘅汁。包係好味,牛肉係入味,但可
惜近乎全熟,有啲鞋口。但整體黎講,好滿足。
原味牛肉漢堡
點左最受網友歡迎嘅包包,希望食到最original,最傳統嘅漢堡包。一個包份量十足,一大塊牛肉漢堡扒、配蕃茄、生菜、酸瓜,再加埋酸酸甜甜嘅醬汁。麵包甜甜地,好軟熟,配酸酸地嘅醬汁好夾。所有材料都好新鮮,平時唔多食生蕃茄、生生菜嘅小妹,都唔客氣食晒成個包。酸瓜放喺包嘅外面,好讓唔食酸瓜嘅朋友可以好方便咁掉左佢。一向都喜歡酸瓜,佢嘅存在,令人更加開胃,又可以解膩。食一啖漢堡扒,更可以感覺到肉汁流出黎,而肉味濃郁。總結係得兩個字「好味」。
其中一個餐配薯條,一個配洋蔥圈。粗身薯條夠大份,新鮮熱辣,好香薯仔味,一啲都唔油膩,有少許鹽,唔洗落茄汁齋食都唔錯,咁當然落茄汁係更好啦。
洋蔥圈就得幾個圈,但洋蔥味十分之香,半透明、半脆、半腍嘅洋蔥好吸引食欲。
食完一個大滿足嘅漢堡餐,總結係好味,但都係冇電視框一定唔會再去。
即使喺你買我買團購$25買左$50現金券,補番差價一個餐都要四十幾蚊。電視框左之後,以四十幾蚊食到一個餐,係值呢個價,好味但未至於令人O咀。
但講緊正價係要成七十蚊一餐,大拿拿人均消費七十蚊係可以食到好多野,食日本料理都仲得,而我嘅首選並唔會係junk food。只限有團購先會去,walk in應該no way。